17/07/2013 | Administración LocalMunicipal
Curtis
Aprobación definitiva da Ordenanza municipal reguladora das plantacións, cortas e extraccións de madeira

Aprobada definitivamente polo Pleno do Concello de Curtis, en sesión extraordinaria de data cinco de xullo do presente ano a “Ordenanza municipal reguladora das plantacións, cortas e extraccións de madeira”, procédese á publicación do texto íntegro de dita ordenanza, que a continuación se transcribe: ORDENANZA REGULADORA DAS PLANTACIÓNS, CORTAS E EXTRACCIÓNS DE MADEIRA A presente ordenanza redáctase para poder poñer orde na explotación forestal dos montes do municipio de Curtis, dada a importancia que para este debe de ter desde os puntos de vista industrial (madeireiro) e da protección da paisaxe, á vez da grande trascendencia que para a nosa economía ten a conservación tanto ambiental coma da paisaxe. É prioritaria a protección das persoas, edificacións e instalacións fronte aos incendios forestais. A proximidade, orografía, climatoloxía e outros factores poden xerar situacións de risco que esixen unha resposta practicamente inmediata na extinción dun incendio na súa etapa de conato. Para esta consecución é indispensable que os viais de acceso ás zonas forestais se atopen sempre en perfectas condicións. O uso dos camiños é un dereito dunha importante comunidade de usuarios. Destacan ademais dos usos citados, os dos propietarios de montes para as súas limpezas e mantementos, os usos cinexéticos e de simple disfrute. Preséntase na actualidade un número crecente de cidadáns que disfrutan da actividade ao aire libre, en diferentes usos que transitan por estes camiños. Todo isto debe combinarase co uso silvícola. É conveniente, pero ao mesmo tempo debe ser controlado pola administración, dando conta da extracción da madeira, con ánimo de lucro, tanto do lugar da súa corta como do seu traslado polos distintos viais do municipio, xerando en ocasións importantes desperfectos en zonas de uso común e público. Respecto da Lei 3/2007, do 9 de decembro, de prevención e defensa contra os incendios forestais en Galicia, modificada recentemente pola Lei 7/2012, do 28 de xuño, de Montes de Galicia, en virtude da súa aplicación, ao atoparnos dentro dun termo municipal cun gran número de superficies de terreos afectadas, nas que compre unha xestión da biomasa vexetal e a adaptación de parte do seu arborado a unhas distancias de protección cara as vivendas, instalacións, edificacións e construcións, máis próximas, provocan severas actuacións sobre estes terreos e as súas plantacións, sobre todo en solos rústicos de protección paisaxística e forestal, incrementado ao mesmo tempo o uso dos viais e camiños forestais que transcorren ata os montes. A habilitación desta ordenanza, emana da potestade regulamentaria das entidades locais recoñecida no art.4.1º. a) da Lei 7/1985, do 2 de abril, reguladora das bases de réxime local, con respecto ás competencias en materia de conservación de camiños e vías rurais (art.25.2º. d), prevendo o correspondente réxime sancionador polo incumprimento das súas determinacións e no suposto de ocasionar danos e desperfectos nas infraestruturas, instalacións e espazos públicos, derivados da actividade madeirista. Artigo 1.1.–É obxecto da presente ordenanza a regulación das plantacións forestais que se fagan con posterioridade á súa entrada en vigor. En todo caso, non terán a consideración de plantacións os cerramentos vexetais, que estarán sometidos ao disposto na Lei 9/2002, do 30 de decembro, do solo de Galicia, e cando non sexan medianeiros deberán cumprir o establecido no art.591 do Código Civil.2.–Para os efectos de aplicación desta ordenanza considérase: – Como repoboación ou plantación forestal: plantar ou sementar con especies forestais arbóreas, que poden ser monoespecíficas (monocultivos: unha soa especie arbórea) ou poliespecíficas (policultivos: dúas ou máis especies arbóreas), efectuadas co fin de obter un rendemento económico e sempre que non sexan características de cultivo agrícola ou fosen obxecto deste.3.–O ámbito de aplicación desta ordenanza no relativo ao desenvolvemento da Lei 3/2007 non comprende os terreos clasificados como solo urbano e de núcleo rural segundo o PXOM en consonancia coa Lei 9/2002, do 30 de decembro, do solo de Galicia. Artigo 2.1.–Con carácter xeral as repoboacións forestais situaranse segundo as diferentes especies e respectando as distancias marcadas pola Lei 3/2007, do 9 de abril, de incendios de Galicia e demais normativa sectorial aplicable, e especialmente deberán cumprir coas distancias fixadas no anexo II da Lei 7/2012, do 28 de xuño, de montes de Galicia. En todo caso, unha vez cumprida a lexislación mencionada no apartado anterior, deberanse respectar as seguintes distancias mínimas: – A que marque a normativa urbanística do Concello de Curtis respecto das vías públicas municipais, e en todo caso, 1,5 metros, na que por vías públicas enténdese as de titularidade municipal, pavimentadas ou non, sendo a distancia a elas medida dende a cuneta. As faixas de terreo resultantes da salvagarda das distancias mínimas indicadas manterase limpa de maleza, restos e rebrotes de árbores 2.–As distancias mediranse dende o límite exterior da repoboación, entendendo por tal o pé do exemplar dela máis próximo ó linde da finca. Se existisen gabias ou estrutura similar, a distancia medirase a partir do bordo destas máis próximo á plantación.3.–O voo das plantacións forestais non poderá invadir o espazo dos viais, determinado pola proxección vertical dos seus bordos máis externos e, no caso de facelo, poñeranse as árbores de xeito que deixen unha altura de gálibo de 5 metros como mínimo. Artigo 3.1.–Establécense as seguintes prohibicións en materia de repoboación forestal, non entendendo por tal a plantación de árbores illadas: a) En solo urbano e núcleos rurais. b) En zonas dedicadas ou que deban dedicarse a labradío, cultivo, prado ou pastos, de acordo coa súa cualificación urbanística.2.–En todo caso, poderán plantarse en calquera clase de terreo, aquelas árbores que cumpran funcións ornamentais ou se atopen illadas e non supoñan un risco para a propagación de incendios forestais. Artigo 4.1.–Para garantir a preservación do medio ambiente e a conservación dos camiños e pistas rurais, e sen prexuízo da necesaria obtención doutros permisos ou autorizacións establécese a obrigatoriedade da comunicación previa da corta de plantacións forestais sempre que superen as 5TM. A comunicación da corta será efectuada pola persoa física ou xurídica responsable desta, debendo constar nela o seguinte: -Identificación do propietario e madeireiro. Especie de madeira obxecto da tala, así como as toneladas a extraer. Identificación da parcela afectada e a súa situación. Lugar de depósito e vías a empregar para o transporte da madeira. Copia do seguro de responsabilidade civil. Documento xustificativo de merca da madeira ao autorización para proceder á extracción.2.–A persoa ou empresa encargada da corta será responsable directa dos danos ocasionados nas vías públicas municipais como consecuencia do depósito, carga e transporte de madeira, quedando obrigado á reparación destes, incluso coa limpeza e retirada de residuos. En todo caso estarán suxeitos ó disposto nos artigos 5 e ss da presente ordenanza. Artigo 5.1.– As plantacións forestais e accións de tipo silvícola, así como as de aproveitamento, incluidos as costas e abatementos de árbores que constitúan masa arbórea, espazo boscoso ou arbolado, non requirirán licenza municipal se teñen lugar en solo rústico ou en solo urbanizable non delimitado, sen prexuízo da obriga de obter a correspondente licenza municipal para o depósito, carga e transporte da madeira. As tarefas de extracción de madeira, en particular a realización de operacións de depósito, carga e transporte en vehículos con peso máximo autorizado superior a 5 Tm de madeira procedente da corta estarán sometidas a licenza que terá carácter bianual, e facultará ao titular para a realización dos traballos durante o seu período de vixencia. A licenza deberá ser renovada antes de que remate o período de vixencia e non excluirá do deber de levar a cabo unha comunicación previa mediante escrito no Rexistro Xeral do Concello na que se indique o lugar onde se levarán a cabo os traballos, tm do vehículo a empregar e duración.2.–Independentemente da taxa que se fixe por tramitación da licenza correspondente na ordenanza fiscal reguladora da taxa por expedición de documentos administrativos, os beneficiarios da licenza deberán presentar xustificantes de ter presentada fianza, por calquera dos procedementos establecidos pola lexislación vixente, polos importes que se indican nos parágrafos seguintes, para responder do amaño dos deterioros que puideran producir nos viais, e a limpeza dos restos das operacións de carga e depósito de madeira. No caso de que nas operacións de transporte interveñan vehículos de empresas distintas á que se encarga da tala estarán obrigados a subrogalos a súa fianza, ou ben á que deposite a propia empresa de transporte. Establécense dúas categorías a efectos de fixación de fianzas: a) Vehículos con peso máximo autorizado inferior a 16 Tm, 1.600 € ou o correspondente seguro de responsabilidade civil por unha contía non inferior a 50.000,00 €. b) Vehículos con peso máximo autorizado igual ou maior de 16 Tm, 3.100 € ou o correspondente seguro de responsabilidade civil por unha contía non inferior a 75.000,00 €. 3.–O posuidor dunha licenza para depósito, carga e transporte de madeira estará obrigado á reparación inmediata dos deterioros producidos nos viais, ou nas infraestruturas anexas, así como á retirada dos restos procedentes das operacións de carga e almacenamento.4.–Na licenza de extracción de madeira farase constar a obriga e conformidade por parte do/a titular da actividade, de retirar da zona de extracción e depositar no vertedoiro controlado tódolos lixos que puidesen depositarse (latas, recipientes de bebidas, etc.). 5.–Igualmente, na licenza de extracción de madeira farase constar a obriga e a conformidade por parte do/a titular da actividade de recoller e retirar ás zonas de depósito establecidas os restos derivados desta (pólas, cortizas e follaxe). 6.–En todo caso, prohíbense as seguintes: I. O almacenamento de madeira nas vías públicas. II. Os depósitos de rolla, pólas ou podalla, non poderán invadir a zona de circulación, tanto de vehículos como de persoas, nin menoscabar a funcionalidade das gabias, tajeas, canalizacións, pontes ou calquera outra infraestrutura auxiliar ou anexa os viais, nin supoñer risco para os usuarios da vía. III. O vertido dos residuos procedentes das operacións reguladas na presente ordenanza en lugares non autorizados expresamente para iso.7.–A licenza non ampara as tarefas de carga e almacenamento sobre os viais e estructuras anexas.8.–As vías públicas non poderán empregarse para almacén de madeira, aínda que se autorizarán as operacións imprescindibles para a súa carga; aínda así, as gabias deberán quedar sempre limpas e en bo estado de uso. Os técnicos municipais serán os encargados de sinalar as zonas de carga e descarga. Artigo 6. Transcorrido un prazo de dez días dende que se produzan os danos, a infracción ou a acumulación de restos, o Concello, poderá realizar con cargo á fianza depositada, as operacións de amaño, corrección e/ou retirada de restos, sen prexuízo da sanción que proceda, e de exercer as accións oportunas para resarcirse dos custos, se non foran totalmente cubertos pola fianza. Artigo 7. O exercicio das actividades de extracción, depósito, carga e transporte de madeira, sen posuir a correspondente licenza, orixinará o correspondente expediente sancionador e enténdese sen prexuízo de solicitar da Garda Civil a inmobilización inmediata do vehículo ata a conclusión do expediente, ou a presentación de fianzas polas cantidades máximas que puideran derivarse da súa instrución. Artigo 8. En todo caso, o incumprimento reiterado ou a falla de pagamento das cantidades endebedadas en concepto de sanción, unha vez exista resolución firme, suporá a anulación da licenza e, polo tanto, a baixa automática de tódolos vehículos amparados por ela, o decaemento de tódolos dereitos derivados e, a prohibición expresa do exercicio das actividades regulamentadas na ordenanza no ámbito do territorio do municipio de Curtis. Artigo 9. Non se concederá nova licenza, renovación, nin novas anotacións no rexistro de vehículos ás persoas físicas ou xurídicas incursas en causa de anulación ou que manteñan débedas derivadas de expediente de sanción, aberto en cumprimento dos preceptos da presente ordenanza ata a conclusión do expediente ou liquidación dos importes pertinentes. Artigo 10.1.–Para os efectos da presente ordenanza, será infracción administrativa o incumprimento das obrigas, das prohibicións e dos requisitos establecidos nela, así como das condicións impostas nas autorizacións administrativas outorgadas ó seu abeiro.2.–As infraccións á presente ordenanza clasificaranse como leves e graves: Son infraccións graves: – Levar a cabo as actividades de extracción, depósito, carga e transporte de madeira sen contas coa oportuna licenza municipal. – Ter sido condenado por unha infracción leve e ser reincidente. Entenderase que existe reincidencia cando se cometan dúas faltas leves no prazo dun ano, contado dende a data na que adquiriu firmeza a resolución sancionadora. – Causar deterioros ou desperfectos nos camiños públicos municipais e non proceder ao seu arranxo nos prazos marcados pola presente ordenanza. – Non respectar a distancia da vía pública marcada pola normativa urbanística do Concello no caso das repoboacións forestais. Son infraccións leves: – Con carácter xeral, calquera outro incumprimento do contido da presente ordenanza non considerado como infracción grave.2.–As infraccións á presente ordenanza serán sancionadas do seguinte xeito: I. As leves, con multa de 300,00 ata 750,00 €. I. As graves, con multa de 750,00 € a 1.500,00 €. 3.–Para a gradación das multas atenderase á súa repercusión, a súa trascendencia polo que respecta ao prexíizo causado, ó ánimo de lucro e a contía do beneficio obtido na comisión da infracción.4.–O exercicio da potestade sancionadora prevista nesta ordenanza requirirá a incoación e instrución do correspondente expediente administrativo de conformidade co disposto na Lei 30/92, do 26 de novembro, do réxime xurídico das administracións públicas e do procedemento administrativo común e o Real decreto 1398/1983, do 4 de agosto, polo que se aproba o Regulamento de procedemento para o exercicio da potestade sancionadora. Disposición adicional primeira. As plantacións existentes deberán adecuarse ao disposto nesta ordenanza trala primeira corta efectuada a partir da entrada en vigor desta. Quedan excluídas do anterior aquelas plantacións que pola súa singularidade (árbores monumentais; especies singulares, etc.) sexan obxecto doutro tratamento. Para isto será preceptivo contar co informe favorable dos servizos técnicos municipais. Disposición derrogatoria. Queda derrogada toda aquela normativa municipal deste Concello que se opoña ó contido da presente ordenanza. Disposición final. A presente ordenanza entrará en vigor ao día seguinte da súa publicación no Boletín Oficial da Provincia. ANEXO I Documentación a xuntar: Fotocopia do NIF do solicitante, e de ser o caso, Solicitude da autorización para aproveitamento madereiro achegada á Consellería competente en materia forestal (Consell. Medio Rural) Autorización sectorial correspondente, de ser o caso. Xustificante de pago da fianza segundo o artigo 5.2. Plano indicando os viais a utilizar e zonas de depósito da madeira. Ficha catastral da/s parcelas afectadas ANEXO II Contra esta ordenanza poderase interpoñer recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia, de conformidade co disposto na Lei 29/1998, do 13 de xullo, reguladora da xurisdición contencioso-administrativo, no prazo de 2 meses. Curtis, 9 de xullo de 2013. O alcalde en funcións Karla Elizabeth Saget Stamenov